मछिन्द्र फिनिसिङमै कमजोर
अपराजित रहँदै सहिद स्मारक ‘ए’ डिभिजन लिगको उपाधि रक्षा गरे पनि मछिन्द्रले खेलाडीको क्षमताअनुसार निरन्तर उत्कृष्ट खेल देखाएको थिएन । मछिन्द्रले लिगपछि मोफसलमा दुई प्रतियोगिता खेल्यो तर उपाधि जित्न सकेन । पहिलोपल्ट एसियाली क्लब फुटबलमा देशको प्रतिनिधित्व गर्दासमेत मछिन्द्र खराब लयबाट उक्सिन सकेन । एएफसी कप २०२२ प्रारम्भिक छनोटको पहिलो खेलबाटै बाहिरियो ।
काठमाडौँ — अपराजित रहँदै सहिद स्मारक ‘ए’ डिभिजन लिगको उपाधि रक्षा गरे पनि मछिन्द्रले खेलाडीको क्षमताअनुसार निरन्तर उत्कृष्ट खेल देखाएको थिएन । मछिन्द्रले लिगपछि मोफसलमा दुई प्रतियोगिता खेल्यो तर उपाधि जित्न सकेन । पहिलोपल्ट एसियाली क्लब फुटबलमा देशको प्रतिनिधित्व गर्दासमेत मछिन्द्र खराब लयबाट उक्सिन सकेन । एएफसी कप २०२२ प्रारम्भिक छनोटको पहिलो खेलबाटै बाहिरियो ।फिफा वरीयतामा श्रीलंकाभन्दा नेपाल माथि रहेको आधारमा मछिन्द्रले दशरथ रंगशालामा खेल्ने अवसर पायो । मछिन्द्रको एएफसी क्लब लाइसेन्स नहुँदा गत वर्ष आर्मीले पनि त्यस्तै मौका पाएको थियो, जहाँ उसले श्रीलंका पुलिसलाई एकतर्फी रूपमा ५–१ ले हराएर प्रारम्भिक छनोटको दोस्रो खेलमा इन्डियन सुपर लिग (आईएसएल) क्लब बैंग्लुरुको सामना गर्ने अवस्थामा पुगेको थियो । लगातार दुईपल्टको लिग च्याम्पियन मछिन्द्र श्रीलंकन सुपर लिग च्याम्पियन ब्लु स्टार स्पोर्टिङ क्लबविरुद्ध मंगलबार जित निकाल्दै कम्तीमा आर्मीको तहमा पुग्ने आस गरिएको थियो ।सुरुमै गोलकिपर विशाल श्रेष्ठले पेनाल्टी रोक्दै मछिन्द्र बलियो नै रहेको संकेत दिएका थिए । तर, पाहुना टिमले पहिलो हाफमै दुई गोल गर्‍यो । मछिन्द्रले खेलमा फर्कन प्रयास गरिरह्यो । दोस्रो हाफ पूर्णतः मछिन्द्रको नियन्त्रणमा रह्यो । उसले लगातार आक्रामण पनि गर्‍यो । कप्तान सुजल श्रेष्ठले इन्ज्युरी समयको अन्तिम क्षणमा गोल गरे पनि त्यो गोल नै खेलको अन्तिम ‘मुभ’ बन्यो । गोलका स्पष्ट चार अवसर उपयोग गर्न नसक्दा मछिन्द्रको एएफसी कप छनोटको ‘डेब्यु’ सिजन पहिलो खेलमा ब्लु स्टारविरुद्ध २–१ को हारसँगै सकियो ।फिनिसिङमा फिक्का‘श्रीलंकन क्लबका दुई खेलाडी राम्रा देखिएका थिए, जसलाई राम्रोसँग निगरानी गर्न भनेको थिएँ, उनैले गोल गरे,’ हारपछि मछिन्द्रका प्रशिक्षक प्रवेश कटुवालले भने, ‘हाम्रो ३–४ प्रहार पोस्टमा ठोक्कियो । धेरै अवसर पनि गुमायौं । खेलमा यस्तो हुँदा नतिजा यस्तै आउँछ ।’ उनले थपे, ‘हाम्रो प्रदर्शन राम्रो थियो तर जित्नका लागि गोल नै गर्नुपर्छ ।’अजरबैजानी फरवार्ड नुर्लान नोभ्रुजोभको विकल्प लिगदेखि नै खोजे पनि नपाइएको दाबी गर्दै उनले भने, ‘उनले सजिलो अवस्थामा पनि गोल गर्न सकेन । लिगमा पनि त्यस्तै भयो । परिवर्तन गर्न खोजेको पाइएन । एनएसएल (नेपाल सुपर लिग) को कारण लोनमा पनि फरवार्ड पाइएन । त्यसैले गाह्रो भयो ।’ उनले दोस्रो हाफमा नुर्लान, लिगका सर्वोत्कृष्ट खेलाडी सुनील बल र डिफेन्डर छिरिङ गुरुङलाई परिवर्तन गर्दै अभिषेक रिजाल, मनीष डाँगी र रेजिन सुब्बालाई अग्रपंक्तिमा उतारेका थिए । सेन्टर फरवार्ड विमल घर्तीमगर पूरा समय नै खेले । तैपनि मछिन्द्र ‘फिनिसिङ’ मा साह्रै कमजोर रह्यो ।मछिन्द्रले अघिल्लोपल्ट लिग जिते पनि एएफसी क्लब लाइसेन्स नहुँदा एएफसी कप छनोट गुमाएको थियो । यसपालि लाइसेन्स त पायो तर क्लबले आर्थिक संकटबाट गुज्रिएको श्रीलंकाको प्रतिनिधि ब्लु स्टारको चुनौती पार गर्न सकेन । ब्लु स्टारले प्रारम्भिक छनोटको दोस्रो खेलमा चैत २९ गते आईएसएल क्लब एटीके मोहन बगानविरुद्ध कोलकातामा खेल्नेछ । त्यसको विजेता प्लेअफमा पुग्नेछ । प्लेअफ जित्ने टिमले दक्षिण एसियाली क्षेत्रको समूह चरणमा खेल्नेछ । त्यही समूह चरणमा पुग्ने लक्ष्य लिएर मैदानमा ओर्लिएको मछिन्द्रलाई पहिलो पाइलामै ठेस लाग्यो ।तीन मिनेटभित्र दुई गोलमछिन्द्रले नवौं मिनेटमै अग्रता लिने मौका पाएको थियो । तर, नुर्लानले ‘सेकेन्ड बार’ च्याप्दै प्रहार गरेको बल पोस्टबाहिर गयो । डिफेन्डर देवेन्द्र तामाङले पेनाल्टी क्षेत्रमा फाउल गर्दै सेनाल सन्देशलाई लडाएपछि ब्लु स्टारले पेनाल्टी पायो । अरेपाडे ओम्बेबेले प्रहार गरेको पेनाल्टी गोलकिपर विशालले रोक्दै १६ औं मिनेटमा मछिन्द्रको संकट टारिदिए । नुर्लानले १८ औं मिनेटमा नजिकबाट फेरि बललाई पोस्टको दिशा नसक्दा मछिन्द्रले अगािड बढ्ने मौका गुमायो ।मैदानको मध्यभाग नजिक पाएको फ्रि–किकमा मोहमद अर्सदले बल तुरुन्तै चलाइदिए । उनले दिएको बल पेनाल्टी क्षेत्रबाट मोहमद इसानले विशालसँग ‘वान भर्सेस वान’ मा राम्रो फिनिसिङ देखाउँदै गोल गरेर २५ औं मिनेटमा ब्लु स्टारलाई १–० को अग्रता दिलाए । सेनाल सन्देशले २८ औं मिनेटमै अग्रता दोब्बर बनाए । डिफेन्डर रन्जित धिमालको गल्तीमा पाएको बललाई उनले सशक्त रूपमा प्रहार गर्दै जाली चुमाएका थिए । देवेन्द्रले ३९ औं मिनेटमा प्रहार गरेको बलमा गोलकिपर लकप्रिय फर्नान्डोले डाइभ गर्दै उत्कृष्ट बचाउ गरेपछि ब्लु स्टार पहिलो हाफमा २–० ले अगाडि रह्यो ।सुनीलले ४९ औं मिनेटमा प्रहार गरेको फ्रि–किकमा बल फर्नान्डोको ग्लोभ्स छुँदै बारमा लागेर बाहिरियो । ब्लु स्टारले अग्रता तेब्बर पार्ने अवसर पायो । तर, प्रिन्स बोएडुले हानेको बल रोक्दै विशालले ५० औं मिनेटमा मछिन्द्रको खेलमा फर्किने आस कायमै राखे । रन्जितको कर्नरमा पोस्ट नजिकबाट कप्तान सुजलको ‘फ्रि–हेडर’मा बल सटिक भएन ।अभिषेकको क्रसमा विमलले हेडद्वारा प्रहार गरेको बल ६८ औं मिनेटमा पोलमा लागेर फर्कियो, त्यसैमा छिरिङले प्रहार गरेको बललाई कप्तान थारिन्दु एरान्गाले गोललाइनबाट फर्काइदिए । सुजल ७७ औं मिनेटमा पनि चुके । उनले रन्जितकै क्रसमा ‘सिक्स यार्ड बक्स’ नजिकबाट गरेको हेडर पोस्टमाथिबाट बाहिरियो । उनले मनीष डाँगीको क्रसमा हेडद्वारा इन्ज्युरी समयमा गोल गरेर गोल २–१ मा झारे । तर, खेलको अन्तिम मुभको गोल सान्त्वनामै सीमित भयो ।संकटमा दिएको खुसी‘अहिले श्रीलंका आर्थिक संकटमा छ । यो जितसँगै फुटबलको माध्यमबाट हामीले खुसी दिएका छौं,’ ब्लु स्टारका मुख्य प्रशिक्षक बान्दारा सामाराकुनले भने, ‘हाम्रा हरेक परिवार आर्थिक संकटबाट गुज्रिइरहेका छन् । २० प्रतिशतभन्दा कमलाई मात्रै समस्या छैन । हाम्रा धेरै खेलाडी पनि संकटमा छन् ।’खेलबारे उनले भने, ‘घरेलु टिमविरुद्ध खेल्न हामीले टेक्निकल र ट्याक्टिकल रूपमा तयारी गरेका थियौं । दोस्रो हाफमा मछिन्द्रले राम्रो खेल्यो । उसको दबाब अपेक्षाकृत नै थियो । पहिलो हाफमा गरेको गोल रक्षा गर्‍यौं ।’